“นายกฯ” เชื่อการพูดคุยคือทางออกทุกปัญหา เผยไม่รู้ 4 แกนนำ “ราษฎร” ขอลี้ภัยสหรัฐ
“นายกฯ” เชื่อการพูดคุยคือทางออกทุกปัญหา เผยไม่รู้ 4 แกนนำ “ราษฎร” ขอลี้ภัยสหรัฐ
“นายกฯ” เชื่อการพูดคุยคือทางออกทุกปัญหา เผยไม่รู้ 4 แกนนำ “ราษฎร” ขอลี้ภัยสหรัฐ
9 พ.ย. 2563

พล.อ.ประยุทธ์ จันทร์โอชา นายกรัฐมนตรี และรมว.กลาโหม กล่าวภายหลังการประชุมคณะกรรมการยุทธศาสตร์ชาติถึงการแก้ไขปัญหาและสร้างความปรองดองให้กับบ้านเมืองในขณะนี้ โดยยืนยันว่า ไม่เคยที่จะชี้นำว่า จะต้องแก้ปัญหาอย่างไร เพราะเชื่อว่าทุกปัญหาย่อมมีทางออก หากทุกคนมีความจริงใจ และหันมาช่วยกันติดช่วยกันทำในสิ่งที่มีความเป็นไปได้ และเป็นไปตามขั้นตอนกลไกและกฎหมายที่มีอยู่ เพราะจะต้องแก้ไขทุกอย่างกันด้วยกฎหมาย เช่นเดียวกับทุกประเทศที่ หากไม่มีกฎหมาย ก็คงอยู่ไม่ได้
นายกรัฐมนตรี กล่าวว่า ในขณะที่ประชาธิปไตยเองก็ต้องมีกฎหมายเป็นหลัก เพื่อทำให้ไม่เกิดปัญหาผลกระทบซึ่งกันและกัน ดังนั้นจึงต้องดำเนินการ ด้วยหลักของความถูกต้อง หลักกฎหมายและกติกาของบ้านเมือง และต้องเป็นวิธีปฏิบัติที่คนส่วนใหญ่ของประเทศนั้นรับได้ และย้ำว่า ตนเองสนับสนุนทุกแนวทางที่ใครก็ตามเสนอหนทางออกให้กับประเทศผ่านหลากหลายความคิด
  “ผมยืนยัน ผมรับฟังทุกฝ่าย และยังคิดว่า การร่วมพูดคุยเป็นทางออกที่ดีที่สุดกับทุกปัญหาเสมอไป” พล.อ.ประยุทธ์ กล่าว
ส่วนกรณีมีรายงานข่าวว่าแกนนำผู้ชุมนุม 4 คนขอลี้ภัยทางการเมืองในสหรัฐว่า ยังไม่ทราบรายละเอียด เพียงแต่เป็นการเขียนผ่านลงในโซเชียลเท่านั้น ซึ่งตนไม่ทราบว่าใครเป็นคนเขียนข่าวนี้ ทั้งนี้ หากแกนนำผู้ชุมนุมจะขอลี้ภัยจริง ก็จะต้องมีเหตุผลในการลี้ภัย ซึ่งตนก็ไม่ทราบว่าผู้ที่จะลี้ภัยจะให้เหตุผลอย่างไร
นายกรัฐมนตรี กล่าวต่อว่า ฝากให้ทุกคนต้องช่วยกันเดินหน้าประเทศ ตนเองได้พยายามทุ่มเทสติปัญญาให้กับการแก้ปัญหาเศรษฐกิจ โดยร่วมกับกระทรวงต่างๆและ ครม.ด้วย ซึ่งทุกประเทศมีปัญหาคล้ายกันเป็นผลสืบเนื่องจากโควิด-19
นายกรัฐมนตรี ยังกล่าวถึงผลการเลือกตั้งประธานาธิบดีคนใหม่ของสหรัฐฯ ด้วยว่า ได้ส่งสารไปแสดงความยินดีกับนายโจ ไบเดน แล้ว พร้อมทั้งได้สั่งการให้กระทรวงการต่างประเทศเตรียมการที่อาจจะมีการหารือกับรัฐบาลใหม่ของสหรัฐอเมริกา ขณะเดียวกันไทยต้องเตรียมความพร้อมนโยบายสหรัฐที่อาจจะมีการเปลี่ยนแปลง และต้องปรับตัวเพื่อสร้างสมดุลในภูมิภาคอาเซียนทั้งหมด
ทั้งนี้ นายกรัฐมนตรี คาดหวังว่าความสัมพันธ์ระหว่างไทย-สหรัฐฯ ที่มีมาอย่างยาวนานกว่า 200 ปี จะมีการกระชับความสัมพันธ์ให้แน่นแฟ้นมากขึ้นต่อไป